**Nota de argumentare**

**proiectul hotărîrii Guvernului Privind aprobarea**

**Programului naţional privind sănătatea mintală pentru anii 2017 – 2021**

1. **Condiţii ce au impus elaborarea hotărârii Guvernului**

Proiectul hotărârii Guvernului privind aprobarea Programului naţional privind sănătatea mintală pentru anii 2017 – 2021 a fost elaborat în conformitate cu prevederile Planului de acțiuni al Guvernului pentru anii 2016 – 2018 aprobat prin Hotărîrea Guvernului nr.890 din 20.07.2016.

 Scopul Programului naţional privind sănătatea mintală pentru anii 2017 - 2021 este promovarea bunăstării mintale a populației, prevenirea tulburărilor mintale, oferirea oportunităților egale la servicii accesibile de calitate și protecția drepturilor persoanele cu probleme de sănătate mintală și familiilor acestora.

 Sănătatea mintală reprezintă o problemă prioritară de sănătate publică pentru Republica Moldova, fapt ce este confirmat prin asumarea angajamentelor de către ţara noastră la nivel internaţional prin aderarea la Declaraţia de la Helsinki privind sănătatea mintală din 2005, ratificarea Convenţiei ONU pentru Protecţia Drepturilor Persoanelor cu Dizabilităţi în 2010, aderarea în acelaşi an la Declaraţia europeană cu privire la sănătatea copiilor şi tinerilor cu dizabilităţi intelectuale şi a familiilor lor „O sănătate mai bună, o viaţă mai bună: copiii şi tinerii cu dizabilităţi intelectuale şi familiile lor”, astfel acceptînd o nouă abordare conceptuală a problemelor de sănătate mintală şi deficienţelor intelectuale.

Proiectul Programului național urmăreşte instituirea unui sistem de servicii comunitare de sănătate mintală în toate localitățile țării, ajustate la standardele internaţionale şi europene pentru persoanele cu probleme de sănătate mintală.

În rezultatul realizării acțiunilor incluse în Program, persoanele cu probleme de sănătate mintală vor avea acces echitabil la servicii comunitare funcţionale şi sustenabile (asistenţă primară, îngrijire comunitară, servicii spitaliceşti acute de sănătate mintală în spitalele raionale), în conformitate cu necesităţile lor.

**2. Principalele prevederi ale hotărârii de guvern, locul în sistemul de acte normative**

Programul este orientat spre realizarea următoarelor obiective:

 1) Armonizarea cadrului legislativ cu asigurarea respectării drepturilor fundamentale ale omului și oferirea oportunităților echitabile de atingere a celor mai înalte standarde de viață pentru persoanele cu probleme de sănătate mintală;

 2) Organizarea rețelei de servicii de sănătate mintală conform necesităților persoanelor cu tulburări psihice și asigurarea accesibilității la servicii sigure, calitative de sănătate mintală pentru adulți și copii pe tot parcursul vieții la toate nivelurile de asistență medicala;

 3) Consolidarea capacităților specialiștilor din domeniul sănătății și asistenței sociale, care lucrează în serviciile de sănătate mintală;

 4) Colaborarea intersectorială pentru un sistem de sănătate mintală eficient cu accente pe grupurile social-vulnerabile expuse la factori determinanți și evenimente nefavorabile;

 5) Sporirea nivelului de sensibilizare față de problemele de sănătate mintală și mobilizarea comunității pentru o incluziune socială a persoanelor cu probleme de sănătate mintală.

 **3. Argumentarea şi gradul compatibilităţii hotărârii de guvern cu legislaţia comunitară**

 Proiectul Programului naţional privind sănătatea mintală pentru anii 2017 – 2021 a fost elaborat în corespundere cu cerințele Hotărârii Guvernului nr. 33 din 11.01.2007 cu privire la regulile de elaborare şi cerinţele unificate faţă de documentele de politici și include compartimentele a) identificarea problemei; b) obiectivele specifice ale programului; c) acţiunile ce urmează a fi întreprinse; d) etapele şi termenele de implementare; e) responsabilii pentru implementare; f) estimarea generală a costurilor; g) rezultatele scontate; h) indicatorii de progres şi performanţă; i) procedurile de raportare şi evaluare.

 Proiectul Programului a fost elaborat în temeiul prevederilor Legii ocrotirii sănătăţii nr. 411-XIII din 28 martie 1995, Hotărârii Guvernului nr. 1471 din 24 decembrie 2007 „Cu privire la aprobarea Strategiei de dezvoltare a sistemului de sănătate în perioada 2008-2017”, „Planului European de Acțiune în Sănătate Mintală 2013-2020”, care este în concordanță deplină cu noua politică europeană privind sănătatea și bunăstarea - Sănătate 2020, Planului global al OMS de acțiune pentru Sănătatea mintală, care reflectă dispozițiile și principiile Convenției Națiunilor Unite privind drepturile persoanelor cu dizabilități (2008) și concluziile conținute în Pactul european pentru sănătate mintală și protecția socială (2008).

**4. Fundamentarea economico-financiară**

Costul estimativ al Programului naţional privind sănătatea mintală pentru anii 2017 – 2021 constituie circa 963110,0 mii lei.

Finanțarea Programului se va efectua din contul și în limita mijloacelor aprobate anual în bugetul public național, precum și din alte surse, în condițiile legii, conform bugetului specificat în anexa 1 la prezentul Program.

Evaluarea suportului financiar pentru realizarea măsurilor incluse în Planul preconizat se va face anual, cu înaintarea propunerilor precizate în proiectul anual al bugetului public național pentru sănătate, care vor fi corelate cu volumul fondurilor asigurării obligatorii de asistență medicală, respectând limitele cadrului de cheltuieli în vigoare.

 **5. Materiale informative şi analitice**

Materiale analitice şi informative la prezentul program nu sunt anexate.

**6. Numele participanţilor la elaborarea programului**

Programul naţional privind sănătatea mintală pentru anii 2017 – 2021a fost elaborat de reprezentanții Ministerului Sănătăţii, Universității de Stat de Medicină și Farmacie „Nicolae Testemițanu”, specialiştii principali ai Ministerului Sănătăţii în domeniu, reprezentanţii instituţiilor medico-sanitare publice şi private, proiectului „Reforma Serviciilor de Sănătate Mintală în Republica Moldova” implementat de către Institutul Trimbos (Institutul Național de Sănătate Mintală și Adicții din Olanda).

Proiectul hotărârii Guvernului privind aprobarea Programului naţional privind sănătatea mintală pentru anii 2017 – 2021 se trimite pentru examinare și avizare în modul stabilit.

**Viceministru Liliana IAȘAN**